Mother Earth (revista)

***Mother Earth*** (en ) foi unha revista anarquista estadounidense que se definía como "unha revista mensual dedicada á Ciencia Social e á Literatura". Fundada a comezos de 1906 por Emma Goldman, publicou artigos de activistas e escritores contemporáneos da Europa e dos Estados Unidos, así como ensaios de figuras históricas.

## Historia 
Emma Goldman, unha importante activista política dos Estados Unidos, foi a primeira editora da publicación, que fundou en 1906. Goldman buscaba crear unha alternativa para chegar á poboación xeral, cansa das súas xiras ao longo do país para realizar discursos. O seu amigo Alexander Berkman, outro coñecido anarquista, ingresou como editor en 1907, un ano despois da súa saída de prisión. Continuou neste posto até 1915. Berkman publicou artigos longos de autores europeos e estadounidenses sobre unha serie de temas vencellados ao anarquismo, como o desenvolvemento do movemento obreiro, a educación, a literatura e as artes, ou a liberación sexual. Goldman e Berkman foron tamén pioneiros na promoción da contracepción. Os subscritores de *Mother Earth* estaban entre os máis relevantes membros da esquerda radical dos Estados Unidos antes da década de 1920. Unha das vendedoras da publicación era Eva Kotchever, amiga de Goldman, que despois fundaría o famoso Eve's Hangout de Nova York, un bar clandestino.

En 1917 *Mother Earth* principiou unha campaña contra a entrada dos Estados Unidos na Gran Guerra; en concreto, opuxéronse ao recrutamento militar obrigatorio. O 15 de xuño dese mesmo ano, o Congreso aprobou a *Espionage Act*, que castigaba os actos de espionaxe e de interferencia coa política exterior do país. A lei autorizaba sancións severas e penas de prisión de até 20 anos para os que obstruísen as levas ou fomentasen a "deslealdade" contra o goberno dos Estados Unidos. Malia esta lexislación, Goldman e Berkman seguiron a defender as súas ideas, polo que as oficinas de *Mother Earth* foron rexistradas por axentes do Departamento de Xustiza, que requisaron arquivos e listas de subscritores. O xornal de Berkman, *The Blast*, tamén se viu afectado.

Con todo, *Mother Earth* continuou a publicarse até agosto de 1917. Berkman e Goldman foron condenados por violar a *Espionage Act* ao promover a resistencia contra os recrutamentos. Xunto con outras 258 persoas, Goldman e Berkman foron deportados á Unión Soviética no USAT Buford en 1919.

## Contribuidores 
A seguinte é unha listaxe parcial das persoas que escribiron ensaios ou poemas para *Mother Earth*:

* Leonard D. Abbott
* Margaret Caroline Anderson
* Max Baginski
* Alexander Berkman
* Maxwell Bodenheim
* Georg Brandes
* Louise Bryant
* Voltairine de Cleyre
* John R. Coryell
* Julia May Courtney
* Padraic Colum
* Floyd Dell
* Mabel Dodge
* Will Durant
* Francisco Ferrer i Guàrdia
* Ricardo Flores Magón
* William Z. Foster
* Emma Goldman
* Maxim Gorki (traducido por Alice Stone Blackwell e S. Persky)
* Martha Gruening
* Bolton Hall
* Sadakichi Hartmann
* Cassius Cook
* Hippolyte Havel
* Ben Hecht
* Robert Henri
* C. L. James
* Harry Kelly
* Harry Kemp
* Piotr Kropotkin
* Errico Malatesta
* Max Nettlau
* Eugene O'Neill
* Pierre Ramus
* Élisée Reclus
* Ben Reitman
* Lola Ridge
* Rudolph Rocker
* Morris Rosenfeld
* Margaret Sanger
* Theodore Schroeder
* Lev Tolstoi
* Ross Winn
* Adolf Wolff
* Charles Erskine Scott Wood

## Notas 
## Véxase tamén 
### Bibliografía 
* 
*